[{"text_idx": "#000000", "text": "Milioi erdi bat euro, herritarrek nahi dituzten proiektuetarako"}, {"text_idx": "#000001", "text": "2024ko aurrekontua osatzeko parte hartze prozesua abiatuko du Tolosako Udalak; aurten, herritarrek zuzenean erabakiko dute dirua zertara bideratu."}, {"text_idx": "#000002", "text": "Ikasturte berria hastearekin batera, 2024ko aurrekontua lantzen hasi da Tolosako Udala, \u00abTolosa hobetzen jarraitzeko\u00bb helburuarekin. Andu Martinez de Rituerto alkateak adierazi du \u00abherria herritarrekin\u00bb egin nahi dutela. Horretarako, aurrekontua osatzeko parte hartze prozesua abiatuko du udalak. Aurten, gainera, aurrekontu hori 500.000 eurora handitu dute."}, {"text_idx": "#000005", "text": "Garikoitz Lekuona Komunitatea eta Gobernantza saileko teknikariak azaldu duenez, udalak balioan jarri nahi ditu iazko parte hartze prozesuan herritarrek egindako ekarpenak: \u00abTolosarrek zenbait proiektu lehenetsi zituzten eta udal gobernuak horietako batzuk aukeratu zituen, baina baziren gehiago, teknikoki bideragarriak zirenak. Beraz, aukera izango dute berriro ere iazko proposamenak egiteko\u00bb. Hori dela eta, erreferentzia gisa, iaz aurkeztutako 64 proiektu bideragarriak zerrendatuko dituzte postontzietan eta sarean."}, {"text_idx": "#000006", "text": "Urrian zehar jasotako proposamen guztiak aztertuko ditu udalak, berriak nahiz iazkoak, eta galbahea egin ondoren, teknikoki eta ekonomikoki bideragarriak direnak aukeratuko dituzte. Irizpideak betetzen dituzten proposamen guztiak urriaren 30ean argitaratuko dira, eta egun horretan abiatuko da bozketa fasea."}, {"text_idx": "#000007", "text": "Astebetez izango dute herritarrek bozkatzeko aukera, azaroaren 5era bitarte, alegia. Herrian erroldatutako 16 urtetik gorako edonork eta herriko elkarteek erabaki ahal izango dute milioi erdi bat euro nora bideratu. Behin epe hori igarota, bozka gehien jaso duten proposamenak, hurrenkeraren arabera eta diru-poltsa mugaren barruan, 2024ko udal aurrekontuan txertatuko dira."}, {"text_idx": "#000008", "text": "Josune Sanz, Komunitatea eta Gobernantza Saileko zinegotziak, \u00abTolosa hobetzeko proposamenak\u00bb bidaltzeko deia luzatu die herritar, auzo elkarte eta gainerako eragileei. \u00abBozkatzeko aukera 16 urtetik gorako herritarrek soilik badute ere, proposamenak egiteko edozein adin-tarte onartzen da. Askotan, ideia oso onak izaten ditugu buruan, eta orain, horiek garatzera animatzen ditugu tolosarrak\u00bb."}, {"text_idx": "#000010", "text": "Era berean, aurrekontu parte-hartzaileen testuinguruan, auzoen beharrak egitasmo honekin nola uztartu aztertzeko lanketa bat abiatuko dutela aitortu du zinegotziak. \u00abAuzoen beharretara egokitzeko beste modu batzuk bilatzen ari gara, baina oraingoz, prozesu honetako proposamenak gainbegiratu beharko ditugu\u00bb. Andu Martinez de Rituertok gaineratu duenez, uztailean abiatu zuten Auzoen Mahaia: \u00abDagoeneko hasi gara astero auzo desberdinekin bilerak egiten\u00bb."}, {"text_idx": "#000011", "text": "Irailak 18, astelehena. Informazio jardunaldia egingo dute Garikoitz Lekuonak eta Josune Sanz zinegotziak, kultur etxean, 18:00etan. Herritarren edo eragileen zalantzak argitzeko baliatuko dute saioa.\nIrailaren 18tik urriaren 2ra. Proposamenak egiteko epea, herritarrentzat.\nUrriaren 2tik 30era. Azterketa tekniko eta ekonomikoen fasea.\nUrriak 30, astelehena. Informazio saioa, kultur etxean, 18:00etan.\nUrriaren 30etik azaroaren 5era. Proposamenen berri ematea eta bozketa fasea."}, {"text_idx": "#000012", "text": "Ez diogu hau kapritxo hutsagatik: lagun gaitzazu . Eduki hau guztia doan ikus dezakezu euskarazko hitzik gabeko Tolosaldea ez dugulako irudikatzen. Atarikide, iragarle eta erakunde askoren laguntzarik gabe ez litzateke posible hori. Gero eta komunitate handiagoa sortu, orduan eta sendoagoa izango da Ataria: zurekin, zuekin. Ez utzi biharko gaur egin dezakezun hori: egin zaitez Atarikide!"}]